b'\n_START_ARTICLE_\nTeorija vsega (film)\n_START_SECTION_\nZgodba\n_START_PARAGRAPH_\nNa univerzi v Cambridgeu se spoznata in zaljubita \xc5\xa1tudent astrofizike Stephen Hawking in \xc5\xa1tudentka knji\xc5\xbeevnosti Jane Wilde. Stephen je odli\xc4\x8den pri matematiki in fiziki, vendar so njegovi prijatelji in profesorji zaskrbljeni, ker \xc5\xa1e nima teme oziroma teze za doktorsko nalogo. Ko se Stephen s profesorjem Dennisom Sciamo udele\xc5\xbei predavanja o \xc4\x8drnih luknjah, dobi zamisel, da so morda \xc4\x8drne luknje pripomogle k nastanku vesolja. Na to temo se odlo\xc4\x8di napisati svojo nalogo._NEWLINE_Med delom na raziskavi Stephenove mi\xc5\xa1ice postanejo \xc5\xa1ibkej\xc5\xa1e. S\xc4\x8dasoma pade in se udari v glavo. Po pregledu pri zdravniku izve, da ima bolezen motori\xc4\x8dnega nevrona, zaradi \xc4\x8desar \xc4\x8dez \xc4\x8das ne bo mogel ve\xc4\x8d govoriti, po\xc5\xbeirati, dihati ali premikati ve\xc4\x8dine telesa. Napovejo mu dve leti \xc5\xbeivljenja. Stephen vpra\xc5\xa1a, kaj se bo zgodilo z njegovimi mo\xc5\xbegani. Zdravnik pove, da bolezen ne bo vplivala nanje ali na njegove misli, vendar jih s\xc4\x8dasoma ne bo mogel ve\xc4\x8d izra\xc5\xbeati. Stephen se zagrenjen zakoplje v delo in odriva Jane od sebe. Ta mu prizna, da ga ljubi. Njegovemu o\xc4\x8detu pove, da namerava ostati s Stephenom, \xc4\x8deprav se bo njegovo stanje slab\xc5\xa1alo. Poro\xc4\x8dita se in dobita sina._NEWLINE_Stephen predstavi svojo tezo o nastanku vesolja. Trdi, da je \xc4\x8drna luknja ustvarila vesolje v velikem poku, da pa bo oddajala toploto in se bo s\xc4\x8dasoma vse kon\xc4\x8dalo v velikem kr\xc4\x8du. Med praznovanjem uspe\xc5\xa1nega zagovora naloge z Jane in prijatelji Stephen spozna, da ne more ve\xc4\x8d hoditi, zato za\xc4\x8dne uporabljati invalidski vozi\xc4\x8dek._NEWLINE_Po rojstvu drugega otroka, h\xc4\x8derke, Stephen razvije teorijo o vidljivosti \xc4\x8drnih lukenj in postane svetovno znan fizik. Jane se osredoto\xc4\x8da na otroke in Stephenovo zdravje. Zaradi njegove nara\xc5\xa1\xc4\x8dajo\xc4\x8de slave ne more delati na lastni nalogi in postane zafrustrirana. Stephen ji pove, da bo razumel, \xc4\x8de bo najela pomo\xc4\x8d. Jane se pridru\xc5\xbei cerkvenemu pevskemu zboru, kjer spozna vdovca Jonathana, s katerim postaneta tesna prijatelja. Zaposli ga kot u\xc4\x8ditelja klavirja za sina, Jonathan pa spozna celotno dru\xc5\xbeino in pomaga Stephenu, podpira Jane in se igra z otroki._NEWLINE_Ko Jane rodi \xc5\xa1e enega sina, Stephenova mama vpra\xc5\xa1a Jane, ali je otrok Jonathanov, kar pa zanika. Jonathan sli\xc5\xa1i pogovor in je u\xc5\xbealjen, vendar ko sta sama z Jane, si priznata \xc4\x8dustva. Jonathan se odmakne od dru\xc5\xbeine, vendar ga obi\xc5\xa1\xc4\x8de Stephen in mu pove, da ga Jane potrebuje._NEWLINE_Ko Jane in Jonathan odpeljeta otroke na taborjenje, je Stephen povabljen, da se udele\xc5\xbei operne prireditve v Bordeauxu, kjer pa stakne plju\xc4\x8dnico. Odpeljejo ga v bolni\xc5\xa1nico, kjer zdravnik Jane pove, da Stephen potrebuje traheotomijo, zaradi \xc4\x8desar pa ne bo mogel ve\xc4\x8d govoriti. Jane pristane na poseg._NEWLINE_Stephen se najprej nau\xc4\x8di uporabljati \xc4\x8drkovalno plo\xc5\xa1\xc4\x8do, ki mu slu\xc5\xbei za komunikacijo z Elaine, njegovo novo oskrbovalko. Nato prejme ra\xc4\x8dunalnik z vgrajenim glasovnim sintetizatorjem, na katerega napi\xc5\xa1e knjigo Kratka zgodovina \xc4\x8dasa, ki postane svetovna uspe\xc5\xa1nica._NEWLINE_Stephen pove Jane, da je bil povabljen v Ameriko, da bi prejel nagrado in da bo sabo vzel Elaine. Jane se spoprime s spoznanjem, da je z njunim zakonom konec in mu re\xc4\x8de, da je naredila vse najbolj\xc5\xa1e zanj. Strinjata se z lo\xc4\x8ditvijo. Stephen gre na predavanje z Elaine, kjer se zaljubita, Jane pa se ponovno zdru\xc5\xbei z Jonathanom. Na predavanju Stephen vidi, kako je \xc5\xa1tudentki padlo pero na tla. Predstavlja si, kako vstane in ji ga vrne, pri tem pa mu gre na jok, ko pomisli, kako ga je bolezen prizadela. Nadaljuje z navdihujo\xc4\x8dim govorom, v katerem pove: \xc2\xbbNe sme biti meja \xc4\x8dlove\xc5\xa1kim prizadevanjem. Vsi smo razli\xc4\x8dni. \xc4\x8ceprav se zdi \xc5\xbeivljenje \xc5\xa1e tako slabo, \xc5\xa1e zmeraj lahko nekaj storite in uspete. Dokler obstaja \xc5\xbeivljenje, obstaja upanje.\xc2\xab_NEWLINE_Stephen povabi Jane na sprejem h kraljici Elizabeti II., kjer prejme red za zasluge. Z otroki pre\xc5\xbeivita sre\xc4\x8den dan, Stephen pa re\xc4\x8de Jane: \xc2\xbbPoglej, kaj sva ustvarila.\xc2\xab_NEWLINE_Zatem sledi kratka serija insertov iz filma v obratni smeri vse do trenutka, ko je Stephen prvi\xc4\x8d zagledal Jane. Na koncu se pojavi zapis s poznej\xc5\xa1im dogajanjem. Jane in Jonathan sta sre\xc4\x8dno poro\xc4\x8dena, Jane je uspela doktorirati. S Stephenom sta ostala dobra prijatelja. Stephen je zavrnil vite\xc5\xa1ki red za zasluge in nadaljuje s svojim raziskovanjem brez na\xc4\x8drtov za upokojitev.'